SUN กำไร Q1 ทรงตัว 30 ลบ. รุกเปิดตัวสินค้า “Ready to Eat” กระตุ้นยอดขาย
SUN กวาดรายได้ Q1 แตะ 700 ลบ. กำไรทรงตัว 30 ลบ. เดินหน้าเปิดตัวสินค้าใหม่ Ready to Eat หนุนยอดขาย คาดไตรมาส 2 โตต่อเนื่อง
SUN กวาดรายได้ Q1 แตะ 700 ลบ. กำไรทรงตัว 30 ลบ. เดินหน้าเปิดตัวสินค้าใหม่ Ready to Eat หนุนยอดขาย คาดไตรมาส 2 ธุรกิจโตต่อเนื่อง
11 พ.ค. 2565

นายองอาจ กิตติคุณชัย ประธานเจ้าหน้าที่บริหาร บริษัท ซันสวีท จำกัด (มหาชน) หรือ SUN เปิดเผยว่า ภาพรวมผลการดำเนินงานไตรมาส 1ปี 2565 บริษัทมีอัตราการเติบโตของยอดขายเพิ่มขึ้น โดยมีรายได้รวม อยู่ที่ 699.90 ล้านบาท เพิ่มขึ้น 46.10 ล้านบาท เมื่อเทียบกับงวดเดียวกันของปีก่อน ส่งผลให้ในไตรมาส 1/2565 บริษัทมีกำไรสุทธิที่ 30.40 ล้านบาท ซึ่งลดลงเล็กน้อยประมาณ 0.20 ล้านบาทหรือร้อยละ 0.60 จากไตรมาส 1/2564 ที่มีกำไรสุทธิ 30.60 ล้านบาท ปัจจัยสำคัญที่ทำให้รายได้เพิ่มขึ้นมาจากการขยายตลาด
โดยมียอดสั่งซื้อเป็นจำนวนมากจากลูกค้ารายใหม่ในแถบประเทศภูมิภาคเอเชีย ยุโรป และอเมริกา รวมถึงยอดขายภายในประเทศ ที่มีการปรับตัวเพิ่มขึ้นจากกลุ่มสินค้าพร้อมทาน (Ready to Eat) ซึ่งวางจำหน่ายในร้านสะดวกซื้อ กว่า 10 รายการ ได้แก่ ข้าวโพดหวานต้ม มันหวานญี่ปุ่นเผา มันม่วงญี่ปุ่นเผา มันส้มญี่ปุ่นเผา ธัญพืชรวม ซุปข้าวโพดหวาน ถั่วลายเสือต้ม ข้าวต้มมัด กล้วยน้ำว้านึ่งพร้อมทาน และข้าวโพดหวานย่างเกลือหั่นท่อน
สำหรับทิศทางธุรกิจในไตรมาส 2/2565 มีแนวโน้มเติบโตต่อเนื่อง จากปริมาณการผลิตที่สูงขึ้นหนุนอัตราการใช้กำลังการผลิต GMP (Good Manufacturing Practice) อีกทั้งโครงการ Biogas ที่จะช่วยลดต้นทุนไฟฟ้า บริษัทได้ดำเนินกลยุทธ์การดำเนินงาน กระบวนการ การวิจัยและพัฒนา โดยร่วมมือกับหน่วยงานภาคเอกชน และสถาบันการศึกษา เพื่อสร้างมูลค่าเพิ่มให้กับผลิตภัณฑ์อาหารเพื่อตอบโจทย์ความต้องการและพฤติกรรมของผู้บริโภค จากการฟื้นตัวหลังโควิด-19 และปัจจัยสนับสนุนจากนโยบายเปิดประเทศ
พร้อมกันนี้ คาดว่าความต้องการสินค้าในตลาดโลกจะมีแนวโน้มเพิ่มสูงขึ้น และส่งผลดีต่อธุรกิจ ทั้งนี้บริษัทได้เดินหน้าพัฒนาผลิตภัณฑ์ และเตรียมความพร้อมในการเปิดตัวผลิตภัณฑ์ใหม่ ในกลุ่มสินค้าพร้อมทาน (Ready to Eat) จำนวน 3-5 รายการ เพื่อวางจำหน่ายเร็ว ๆ นี้  ซึ่งจะเข้ามาช่วยหนุนให้ยอดขายของบริษัท มีการเติบโตได้อย่างโดดเด่น